Fil-25 ta' Ottubru 2018, il-Kunsill ġedded sal-31 ta' Ottubru 2019 il-miżuri restrittivi meħuda kontra l-Burundi. Dawn il-miżuri jikkonsistu fi projbizzjoni fuq l-ivvjaġġar lejn l-Unjoni Ewropea u ffriżar tal-assi kontra erba' persuni li l-attivitajiet tagħhom tqiesu li qed idgħajfu d-demokrazija jew ifixklu l-ħidma għal soluzzjoni politika għall-kriżi fil-Burundi. Dawn l-attivitajiet jinkludu atti ta' vjolenza, repressjoni jew inċitament għall-vjolenza, kif ukoll atti li jikkostitwixxu ksur serju tad-drittijiet tal-bniedem. Il-Kunsill qies li n-nuqqas ta' progress fis-sitwazzjoni marbuta mal-erba' persuni li kontrihom huma fis-seħħ miżuri restrittivi kien jiġġustifika l-estensjoni tas-sanzjonijiet. L-UE tibqa' profondament imħassba dwar is-sitwazzjoni tad-drittijiet tal-bniedem fil-Burundi li taffettwa ħażin l-inizjattivi kollha ta' rikonċiljazzjoni, paċi u ġustizzja. Hija tenfasizza, b'mod partikolari, il-persistenza ta' eżekuzzjonijiet extraġudizzjarji u ta' arresti arbitrarji. Sa mill-bidu tal-kriżi fil-Burundi, l-UE saħqet li huwa biss djalogu li jimmira għal kunsens , li jirrispetta l-Ftehim ta' Arusha għall-paċi u r-rikonċiljazzjoni tal-2000 kif ukoll il-Kostituzzjoni tal-Burundi, li jippermetti li tinstab soluzzjoni politika fl-interess tas-sigurtà u d-demokrazija għall-poplu kollu tal-Burundi. L-ismijiet tal-persuni kkonċernati u r-raġunijiet għaliex huma elenkati huma inklużi fl-anness tad-deċiżjoni tal-1 ta' Ottubru 2015 ippubblikata fil-Ġurnal Uffiċjali. L-atti legali tal-lum ġew adottati bi proċedura bil-miktub. Il-Burundi: l-UE tadotta sanzjonijiet kontra 4 persuni Konklużjonijiet tal-Kunsill dwar il-Burundi tat-22 ta' Ġunju 2015 Adozzjoni ta' miżuri restrittivi (sanzjonijiet) tal-UE